Tidligere Ole Ivars-vokalist ikke invitert til avskjedskonserten
Tore Halvorsen, som sang dansebandets store hits og var bandets frontfigur i 30 år, er ikke velkommen på scenen i Oslo Spektrum. Etter 60 års eksistens ringer klokkene for dansebandlegendene i Ole Ivars. Torsdag kveld jublet bandet over hedersprisen på Spellemann. 19. oktober spilles den siste konserten, i hovedstadens storstue. Og den blir, i likhet med alle Ole Ivars-konserter de siste fem årene, uten Tore Halvorsen (74). Det konstaterer bandleder og låtskriver William Kristoffersen (72) overfor VG. Han hinter om at det kan bli overraskelser under showet. – Men det blir i hvert fall ikke Tore Halvorsen. Det kan jeg bastant klart si ifra om. – Hvorfor ikke? – Nei, han bare ville slutte, og han sluttet. Han har reist rundt i etterkant og spilt for seg selv. Spilt mye Ole Ivars-låter og levd av det i etterkant også. Og: – Å ha med Halvorsen i Spektrum ville jo vært et rent hån av vår nåværende vokalist Espen Hagen Olsen, og innsatsen han har gjort for Ole Ivars de siste årene. Kristoffersen mener at bandet ikke har noen vesentlig grunn til å spørre Halvorsen om å være med på laget. – Han vil ikke bety noe særlig for publikumstiltrekningen i denne sammenhengen. Jeg kan ikke si at vi føler vi skylder ham noe, heller. Halvorsen bekrefter overfor VG at det ikke foreligger noen planer om at han skal synge med Ole Ivars en siste gang. – Jeg får veldig mye spørsmål fra folk som sier «du skal selvfølgelig være med i Spektrum du også?», liksom. Og da må jeg jo si at, nei, det har jeg ikke hørt noe om. Publikum som har fulgt meg i mange år, de får jo sjokk. Alle andre gjør jo det når de har slike avslutninger. Det er litt spesielt, jeg må si det, altså. – Hva synes du om det Kristoffersen sier? – Han høres litt surmaget ut, spør du meg. Jeg skjønner ikke helt. Halvorsen sier han gleder seg over at Ole Ivars ble hedret på Spellemannprisen. – Det synes jeg var vel fortjent. Helt på sin plass. – Burde ikke du også vært på den scenen? – Jeg vet ikke. Jeg har jo sluttet, så det er liksom dagens Ole Ivars som må ta seg av det. Jeg visste ikke at det var Spellemannpris nå en gang, jeg. Det hadde vært gøy å være med, det må jeg si. Men, men. Høsten 2022 tok en annen institusjon i norsk musikk, Vazelina Bilopphøggers, avskjed i Oslo Spektrum. Bandets vokalist gjennom mesteparten av karrieren, Viggo Sandvik, var med på flere låter. Han sluttet i bandet i 2006, og ble erstattet av Kjetil Foseid. «Det kunne like gjerne vært Elvis som viser seg, for salen reiser seg i ærbødighet», skrev Dagbladets anmelder om Sandviks ankomst på scenen. – Det var en selvfølge. Alle satt jo og ventet på at han skulle dukke opp, og det gjorde han, og det var kjempehyggelig, sier Halvorsen. I Acast-podkasten Anger fremgår det at Halvorsen fikk et brev fra advokatfirmaet Elden, etter å ha opptrådt som soloartist en stund. Der ble han advart mot å bruke originalkompet fra Ole Ivars-låtene han fremfører på sine solokonserter. Kristoffersen bekrefter overfor VG at en advarsel ble sendt. – Det er riktig at jeg spiller Ole Ivars-låter, men jeg har lagt nytt komp på låtene, sier Halvorsen til VG. For hver Ole Ivars-låt Halvorsen fremfører offentlig, tikker det rettighetskroner inn på låtskriver Kristoffersens konto. – Jeg tror ikke de skjønner det helt selv, at det jo er kjempereklame for dem at jeg spiller deres låter og forteller det på hver eneste konsert, at dette her er Ole Ivars-låter som jeg sang med dem. Da han meldte sin avgang fra Ole Ivars i 2018 erklærte Halvorsen tydelig i flere medier at han var lei. Til Dagbladet uttalte han at var «så lei av låtene at jeg tror jeg blir gæern». Noen av låtene holder han imidlertid gående – faktisk også i Oslo Spektrum.  For der har han allerede vært gjest på scenen i år, med Staysman i mars.  Halvorsen fremførte der en medley med «Kongen av campingplassen», «Nei, så tjukk du har blitt», «En får væra som en er» og «Jag trodde änglarna fanns». Kristoffersen er imidlertid ikke så imponert. – Alle ser og hører hva han synger på store show. Det er de største hitlåtene våre, som han er helt avhengig av å fremføre. Uten disse er han uinteressant i et slikt show. Halvorsen har nå mye av sin konsertvirksomhet på institusjoner for syke eldre. – Det elsker jeg å gjøre. Og det er konserter hvor folk sitter og hører på deg, følger med på hva som blir sagt og hva du gjør. Det er disse jobbene Halvorsen gjør mest av, påpeker Kristoffersen. – Og det er jo vel og bra. Han underholder de eldre, men også da er det et «must» at han spiller noen kjente låter fra Ole Ivars. Han driver egentlig sin egen Ole Ivars-«filial» med sin kjente stemme, og flere av mine låter. Kristoffersen understreker at han aldri er på «disse konsertene hans». – Men folk skriver til meg og forteller, og de sender videosnutter. Økonomisk ser Halvorsen ut til å ha fått et løft etter å ha sluttet i Ole Ivars. De siste syv årene i bandet hadde han ifølge skattelistene et årlig snitt på 363.000 kroner i personlig skattbar inntekt. I 2021 hadde han 599.000.  I 2022 ble det 747.000, og en formue økt fra null i 2020 til 811.000. – Jeg må si at det har gått veldig bra. Jeg tok en sjanse, og visste jo ikke at det skulle gå så bra som det gjør. Jeg lever mitt liv, og jeg har det kjempebra. Halvorsen mener at Kristoffersens sjefsrolle i Ole Ivars ikke var optimal for kameratskapet i bandet. Men han er tydelig på hvor han mener konfliktlinjen gikk: – For å være helt ærlig, var det vel spesielt meg og William som ikke gikk så veldig godt overens. Det ble sånn unødvendig hakking og sparking her og der. Kristoffersen ønsker ikke å gå inn på disse detaljene, men minner om at Halvorsen sluttet av egen fri vilje. – Vi gjorde mye bra for ham, og han gjorde mye bra for Ole Ivars.  Halvorsen sier at han ikke er sint over forholdet han nå har til bandet, og til Kristoffersen spesielt. – Men jeg blir veldig skuffet. Jeg sluttet jo i 2018 og har ennå ikke mottatt en telefon fra noen av dem, bortsett fra trommeslageren. Vi er venner. Jeg må jo si at det er trist etter et samarbeid i 30 år. At det skal bli en sånn slutt, det er ikke nødvendig, det er bare tull.
Ole Ivars, et kjent norsk danseband, planlegger en avskjedskonsert i Oslo Spektrum, 19. oktober. Vokalisten Tore Halvorsen, som var med i bandet i 30 år, er ikke velkommen til å opptre på scenen. Bandleder William Kristoffersen sier at å ha med Halvorsen ville være en hån mot deres nåværende vokalist. Halvorsen beklager situasjonen og sier han ikke er sint, men skuffet over at han ikke er invitert.